
	COMISIA JURIDICĂ, 

	              Bucureşti, 07.04.2009
              Nr.  PL.x – 709/2007/2009


RAPORT 
              asupra reexaminării Legii pentru modificarea Legii tinerilor nr. 350/2006
În conformitate cu prevederile art. 134 alin. (1) din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată cu cererea de reexaminare a Legii pentru modificarea Legii tinerilor nr. 350/2006, ca urmare a Deciziei Curţii Constituţionale nr. 55/2009, publicată în Monitorul Oficial al României, Partea I, nr. 46 din 29 ianuarie 2009, trimisă cu adresa nr. PL.x 709/2007/2009 din 16 martie 2009, înregistrată cu nr.31/1144/2007/2009.    
Proiectul de lege a fost adoptat de Camera Deputaţilor, în calitate de Cameră Decizională la data de 11 decembrie 2007. Preşedintele României, în conformitate cu art. 77 alin. (2) din Constituţia României, republicată a solicitat reexaminarea legii trimisă la promulgare. În urma reexaminării cererea Preşedintelui României a fost respinsă, iar legea a fost trimisă la promulgare în forma adoptată iniţial de Parlament.
Preşedintele României, în temeiul art. 146 lit. a) din Constituţie şi al art. 15 alin. (1) din Legea nr. 47/1992 privind organizarea şi funcţionarea Curţii Constituţionale, cu modificările şi completările ulterioare, a solicitat Curţii Constituţionale să se pronunţe asupra constituţionalităţii Legii pentru modificarea Legii tinerilor nr. 350/2006, care după înregistrarea, a făcut obiectul Dosarului nr. 2099A/2008.
În conformitate cu dispoziţiile art. 146 lit. a din Constituţie şi ale Legii nr. 47/1992, cu modificări şi completări, Curtea Constituţională a examinat sesizarea de neconstituţionalitate a Legii pentru modificarea Legii tinerilor            nr. 350/2006, precum şi punctul de vedere al Guvernului şi a hotărât prin Decizia nr. 55 din 14 ianuarie 2009 că Legea pentru modificarea Legii tinerilor nr. 350/2006 este neconstituţională în integralitatea ei deoarece contravine prevederilor  art. 1 alin. (4), art. 40 alin. (1), art. 44 şi art. 124 alin. (1) din Constituţia României, republicată.
Senatul, în calitate de primă Cameră sesizată, a respins acest proiect de lege, în şedinţa din 9 martie 2009.

Potrivit prevederilor art.75 din Constituţia României, republicată, şi ale art.92 alin. (9) pct.1, din Regulamentul Camerei Deputaţilor, republicat, Camera Deputaţilor este Cameră decizională.

Legea supusă dezbaterii are ca obiect de reglementare reexaminarea legii de modificare a Legii tinerilor 350/2006 ca urmare a Deciziei Curţii Constituţionale nr. 55/2009, publicată în Monitorul Oficial al României, Partea I, nr. 46 din 29 ianuarie 2009, prin care s-a constatat că legea menţionată este neconstituţională.
În conformitate cu prevederile art.147 alin. (2) din Constituţia României, republicată şi ale art. 134 din Regulamentul Camerei Deputaţilor, republicat, membrii Comisiei au reexaminat legea, în şedinţa din 7 aprilie 2009, în raport cu Decizia Curţii Constituţionale nr. 55 din 14 ianuarie 2009. 
În cadrul dezbaterilor membrii Comisiei au constatat că soluţiile legislative propuse vin în contradicţie cu prevederile art. 1 alin. (4) referitor la separaţia puterilor în stat, art. 40 alin. (1) referitor la dreptul de asociere, art. 44 referitor la garantarea proprietăţii private şi art. 124 alin. (1) privind înfăptuirea justiţiei, din Constituţia României, republicată. Curtea Constituţională, prin Decizia nr. 55 din 14 ianuarie 2009 a constat că Legea pentru modificarea Legii nr. 350/2006 este neconstituţională în integralitatea ei.
Faţă de considerentele menţionate mai sus, membrii Comisiei au hotărât, cu majoritate de voturi (13 voturi pentru şi 2 abţineri), să propună plenului Camerei Deputaţilor respingerea Legii pentru modificarea Legii tinerilor        nr. 350/2006.

Din numărul total de 25 membri ai Comisiei juridice, de disciplină şi imunităţi  la şedinţă au participat 15 deputaţi.
 În raport cu obiectul şi conţinutul său, iniţiativa legislativă face parte din categoria legilor ordinare. 

